**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.07.2018, ora 08.00 – 22.07.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.07.2018, ora 7.00**

**RÂURI**

**RÂURI**

Debitele au fost în scădere, exceptând cursul mijlociu al Someșului, cursurile mijlocii și inferioare ale Mureșului, Târnavelor, Timișului, Oltului, Argeșului, Buzăului, Siretului, cursurile inferioare ale râurilor: Someșul Mic, Crișul Negru, Crișul Alb, Bega, Arieș, unde au fost în creștere prin propagare și râurile din bazinul Prutului și cele din Dobrogea, unde au fost relativ staționare.

Scurgeri importante pe versanţi, torenţi, pâraie, viituri rapide pe râurile mici cu efecte de inundaţii locale şi creşteri mai însemnate de niveluri și debite s-au înregistrat pe unele râuri din bazinul hidrografic Buzău, bazinele superioare ale Argeșului, Dâmboviței, Ialomiței și Câlnăului, ca urmare a precipitațiilor căzute în interval sub formă de aversă, izolat cu caracter torențial și mai însemnate cantitativ.

În interval s-a situat la **COTA DE ATENŢIE** râul Câlnău la staţia hidrometrică Costomiru (250)-jud.BZ.

 Debitele se situează în general la valori peste 100% din mediile multianuale lunare, mai mici (30-90% din normalele lunare) pe râurile din bazinele hidrografice: Vișeu, Tur, Someş, Crasna, Barcău, Crişul Negru, Crişul Alb, Arieş, Moraviţa, Cerna, Suceava, pe râurile din bazinul superior al Argeşului și cu valori între 30-60% pe râurile din bazinul hidrografic Bârlad şi cursul superior al Jijiei.

 În interval au fost emise patru **ATENŢIONǍRI HIDROLOGICE** pentru fenomene imediate şi o **AVERTIZARE** **HIDROLOGICĂ** pentru fenomene imediate.

Debitele vor fi în creștere prin propagare pe cursurile mijlocii ale râurilor Mureș, Olt, Buzău, cursurile inferioare ale Someșului, Timișului, Argeșului, Siretului, relativ staționare pe râurile din bazinele hidrografice: Vișeu, Iza, Tur, Someșul Mare, Moravița, Caraș, Nera, Cerna, Prut, cele din Dobrogea, bazinele superioare și mijlocii ale Crasnei, Barcăului, Crișurilor, Begăi, Timișului, Bârzavei și în scădere pe celelalte râuri.

 Sunt posibile scurgeri pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri mai însemnate de niveluri și debite pe unele râuri din Maramureș, Transilvania, Crișana, Banat, precum și zonele de deal și de munte ca urmare a precipitațiilor prevăzute sub formă de aversă, izolat cu caracter torențial și mai însemnate cantitativ.

**DUNĂRE**

Debitul la intrarea în ţară (secţiunea Baziaş) în intervalul 21 – 22.07.2018 a fost în scădere, având valoarea de 3800 m3/s, sub media multianuală a lunii iulie (5350 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (3700 m3/s).

În aval de Porţile de Fier debitele vor fi în scădere.

**2.** **Situaţia meteorologică în intervalul 21.07.2018, ora 8.00 – 22.07.2018, ora 6.00**

**ÎN ŢARĂ**

Valorile termice, în creștere ușoară în majoritatea zonelor, au caracterizat o vreme călduroasă în special în regiunile sudice unde disconfortul termic s-a accentuat. În a doua parte a zilei, instabilitatea atmosferică s-a manifestat prin dezvoltări noroase convective, averse și descărcări electrice local la munte și în dealurile subcarpatice, pe arii mai restrânse în zonele joase din Muntenia și Moldova, precum și în Dobrogea (cu precădere pe litoral) și izolat în Transilvania, Banat, Crișana și Maramureș. Ploile au avut și caracter torențial, astfel că în intervale scurte de timp s-au înregistrat cantități de apă ce au depășit local 15...20 l/mp și punctiform 35...40 l/mp (fiind confirmate cele din județele Alba și Buzău). Pe parcursul nopții astfel de fenomene s-au semnalat local în regiunile vestice. Vântul a suflat slab și moderat, izolat cu intensificări de scurtă durată asociate ploilor. Temperaturile maxime s-au încadrat între 25 de grade la Întorsura Buzăului, Joseni și Câmpulung și 33 de grade la Chișineu Criș, Calafat și Turnu Măgurele. La ora 06 se înregistrau valori termice între 10 grade la Miercurea Ciuc și 23 de grade la Sulina. Spre dimineață în estul Transilvaniei s-a format ceață.

*Indicele temperatură-umezeală (ITU) a atins si depăsit usor pragul critic de 80 de unităti pe arii extinse in zona costieră a Dobrogei, local in zona de campie a Munteniei si izolat in estul Olteniei*.

**Observatii:** *Observație: începând de ieri, de la ora 06, au fost în vigoare  35 de mesaje privind fenomene meteorologice periculoase imediate, 2 avertizări cod portocaliu (1 emisă de către SRPV Craiova și 1 de către CNPM București pentru Muntenia) și 33 de atenționări cod galben - 7 emise de către CNPM București, precum și SRPV Tmișoara,  6 de către SRPV Bacău și de către SRPV Sibiu, 3 de către SRPV Craiova și SRPV Constanța și 2 de către SRPV Cluj-Napoca*.

**LA BUCUREŞTI**

Vremea s-a menținut călduroasă, iar disconfortul termic a fost ridicat; temperatura maximă a fost de 30 de grade la Afumați și 32 de grade la Filaret și Băneasa. Instabilitatea atmosferică s-a manifestat în orele serii prin înnorări temporar accentuate, averse în general moderate cantitativ și descărcări electrice. Vântul a suflat slab și moderat. La ora 06 se înregistrau 17 grade la stația meteo Băneasa, 18 grade la Afumați și 20 de grade la Filaret.

*Indicele temperatură-umezeală (ITU) a depășit ușor pragul critic de 80 de unităţi al disconfortului termic.*

**3. Prognoza meteorologică în intervalul 22.07.2018, ora 8.00 – 23.07.2018, ora 8.00**

**ÎN ŢARĂ**

Vremea va fi în continuare în general instabilă. Pe parcursul zilei, cerul va avea înnorări temporar accentuate și se vor semnala averse, descărcări electrice și intensificări de scurtă durată ale vântului în zonele de deal și de munte, în Maramureș, Crișana și Transilvania, local în Muntenia și în Dobrogea și pe areale mai restrânse în rest. Ploile vor avea și caracter torențial, izolat cantitățile de apă vor depăși 25...30 l/mp și va cădea grindină. **Începând din orele serii, în vestul și în sud-vestul țării gradul de instabilitate atmosferică va fi accentuat, iar fenomenele asociate acesteia pot fi local severe (ploi torențiale în cantități de peste 40...50 l/mp, intensificări puternice ale vântului, vijelii, frecvente descărcări electrice și grindină)**. În regiunile sudice și sud-vestice, în special la câmpie, vremea va fi călduroasă, iar disconfortul termic ridicat; temperaturile maxime se vor încadra la nivelul întregii țări între 24 și 34 de grade, *indicele temperatură-umezeală (ITU) urmând să se situeze peste pragul critic de 80 de unități în jumătatea de sud a Olteniei și a Munteniei, local în Dobrogea și izolat în Banat*. Minimele termice vor fi cuprinse în general între 13 și 22 de grade.

**LA BUCUREŞTI**

Vremea va fi călduroasă, disconfortul termic se va menține ridicat, dar vor fi și intervale cu manifestări de instabilitate atmosferică. Astfel, în a doua parte a zilei temporar înnorările se vor accentua și vor fi averse în general slabe și descărcări electrice. Spre sfârșitul nopții de duminică spre luni instabilitatea atmosferică se va accentua și se manifesta prin intensificări de scurtă durată ale vântului, frecvente descărcări electrice și posibil averse. Temperatura maximă se va situa în jurul a 32 de grade, iar *indicele temperatură-umezeală (ITU) va depăși pragul critic de 80 de unități al disconfortului*; minima termică va fi de 19...21 de grade.

***II. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

Nu au fost semnalate evenimente deosebite.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 19.07.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**GNM CJ Giurgiu** informează despre **o poluare a solului cu 50 litri ţiţei şi apă de zăcământ, pe 50mp aliniament drum, propietate publică, în data de 21.07.2018, ora 14.30, ca urmare unei fisuri prin coroziune a conductei magistrale a OMV Petrom, de transport Parc 10 Bălăria la Depozit 4 Angheleşti, jud Giurgiu.** S-a oprit pomparea pe conducta magistrală, s-a aplicat material absorbant şi s-a izolat zona şi se intervine pentru remedierea defecţiunii şi a limitării efectelor poluării.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 20.07.2018 - 21.07.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5.** Notă: **GNM CJ Ialomiţa** informează telefonic că **în judetul Ialomiţa, loc Giurgeni s-a confirmat pesta porcină africană în 2 gospodării particulare.** În cadrul CLCB Ialomiţa s-a aprobat un program de masuri constând în eutanasierea preventivă a tuturor porcilor din loc. Giurgeni, începând cu data de 21.07.2018, conform dispoziţiilor Comitetului Naţional pentru Situaţii Speciale de Urgenţă - CNSSU. Porcii sacrificaţi urmează a fi incineraţi sau îngropaţi în zonele stabilite de Centrul Local de Control al bolilor CLCB Ialomiţa.

**DIRECȚIA DE COMUNICARE ȘI RESURSE UMANE**